CELEX: 32021D2309
Language: el
Date: 2021-12-22 00:00:00
Title: Απόφαση (ΚΕΠΠΑ) 2021/2309 του Συμβουλίου της 22ας Δεκεμβρίου 2021 για δραστηριότητες προβολής της Ένωσης προς υποστήριξη της εφαρμογής της Συνθήκης Εμπορίας Όπλων

27.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 461/78
               
            
         ΑΠΟΦΑΣΗ (ΚΕΠΠΑ) 2021/2309 ΤΟΥ ΣΥΜΒΟΥΛΙΟΥ
         της 22ας Δεκεμβρίου 2021
         για δραστηριότητες προβολής της Ένωσης προς υποστήριξη της εφαρμογής της Συνθήκης Εμπορίας Όπλων
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 31 παράγραφος 1,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Η Συνθήκη Εμπορίας Όπλων (ΣΕΟ) εγκρίθηκε από τη Γενική Συνέλευση των Ηνωμένων Εθνών (ΟΗΕ) στις 2 Απριλίου 2013 και άρχισε να ισχύει στις 24 Δεκεμβρίου 2014. Όλα τα κράτη μέλη της Ένωσης είναι συμβαλλόμενα κράτη μέρη της ΣΕΟ («κράτη μέρη»).
                  
               
                     (2)
                  
                  
                     Σκοπός της ΣΕΟ είναι να καθιερώσει όσο το δυνατό υψηλότερα κοινά διεθνή πρότυπα για τη ρύθμιση του νόμιμου εμπορίου συμβατικών όπλων, να αποτρέψει και να εξαλείψει το παράνομο εμπόριο συμβατικών όπλων και να παρεμποδίσει την εκτροπή τους. Βασικές προκλήσεις είναι η αποτελεσματική εφαρμογή της από τα κράτη μέρη και η καθολική αποδοχή της, δεδομένου ότι η ρύθμιση του διεθνούς εμπορίου όπλων συνιστά εγχείρημα παγκόσμιας εμβέλειας. Για να συμβάλει στην αντιμετώπιση των εν λόγω προκλήσεων, το Συμβούλιο εξέδωσε, στις 16 Δεκεμβρίου 2013, την απόφαση 2013/768/ΚΕΠΠΑ (1), διευρύνοντας έτσι το σύνολο των δράσεων βοήθειας της Ένωσης για τον έλεγχο των εξαγωγών με δραστηριότητες που αφορούν ειδικά τη ΣΕΟ. Την εν λόγω απόφαση ακολούθησε η απόφαση (ΚΕΠΠΑ) 2017/915 του Συμβουλίου (2), της 29ης Μαΐου 2017, για δραστηριότητες προβολής της Ένωσης προς υποστήριξη της εφαρμογής της ΣΕΟ.
                  
               
                     (3)
                  
                  
                     Οι δραστηριότητες που αναπτύχθηκαν δυνάμει της απόφασης 2013/768/ΚΕΠΠΑ και της απόφασης (ΚΕΠΠΑ) 2017/915 έχουν βοηθήσει χώρες-εταίρους να καλύψουν ευρύ φάσμα τομέων σχετικών με την καθιέρωση και την ανάπτυξη εθνικών συστημάτων ελέγχου της μεταβίβασης όπλων, όπως απαιτείται από τη ΣΕΟ. Ορισμένες χώρες-εταίροι έχουν χαρακτηριστεί ώριμες και θα αποσυρθούν σταδιακά ή δεν θα περιλαμβάνονται πλέον στην τρίτη φάση του έργου. Αναπτύχθηκε συνεργασία με ορισμένες δικαιούχους χώρες που δεν είχαν προηγουμένως επωφεληθεί στο πλαίσιο άλλων δραστηριοτήτων παροχής βοήθειας της Ένωσης για τον έλεγχο των εξαγωγών, κάτι που αποτυπώνει τον παγκόσμιο χαρακτήρα της ΣΕΟ. Είναι σκόπιμο να παρακολουθείται η πορεία ορισμένων από τις εν λόγω δικαιούχους χώρες, ώστε να εξασφαλιστεί η βιώσιμη πρόοδος και να ενθαρρυνθεί η ανάπτυξη περιφερειακών δραστηριοτήτων προβολής από τις ίδιες τις εν λόγω δικαιούχους χώρες.
                  
               
                     (4)
                  
                  
                     Πέραν της συνέχισης των δραστηριοτήτων με εκείνες τις χώρες-εταίρους που αναφέρονται στο παράρτημα, είναι σκόπιμο να ακολουθηθεί προσέγγιση με γνώμονα τη ζήτηση, σύμφωνα με την οποία οι δραστηριότητες βοήθειας θα μπορούν να ενεργοποιούνται κατόπιν αιτήματος χωρών που έχουν εντοπίσει ανάγκες όσον αφορά την εφαρμογή της ΣΕΟ. Η προσέγγιση αυτή έχει αποδειχθεί επιτυχής όσον αφορά την παροχή βοήθειας σε χώρες που έχουν εκφράσει τη βούλησή τους να δεσμευτούν και να αναλάβουν ίδια ευθύνη όσον αφορά τη ΣΕΟ μέσω των αιτημάτων τους για βοήθεια από την Ένωση. Ως εκ τούτου, η παρούσα απόφαση διατηρεί συγκεκριμένο αριθμό δραστηριοτήτων που θα είναι διαθέσιμες σε χώρες κατόπιν αιτήματος, μεταξύ άλλων και σε χώρες που δεν είναι ακόμη μέρη της ΣΕΟ.
                  
               
                     (5)
                  
                  
                     Η βοήθεια της Ένωσης που παρέχεται δυνάμει της απόφασης (ΚΕΠΠΑ) 2020/1464 του Συμβουλίου (3), σχετικά με την προαγωγή ουσιαστικών ελέγχων των εξαγωγών όπλων απευθύνεται σε ορισμένες χώρες στην εγγύς ανατολική και νότια γειτονία της Ένωσης. Η Ένωση στηρίζει τη Γραμματεία της ΣΕΟ ως προς την εφαρμογή της ΣΕΟ μέσω της απόφασης (ΚΕΠΠΑ) 2021/649 του Συμβουλίου (4). Η Ένωση είναι επίσης μακροχρόνια πάροχος βοήθειας για τον έλεγχο των εξαγωγών ειδών διπλής χρήσης και στηρίζει την ανάπτυξη νομικών πλαισίων και θεσμικών ικανοτήτων για την καθιέρωση και την επιβολή αποτελεσματικών ελέγχων στις εξαγωγές ειδών διπλής χρήσης.
                  
               
                     (6)
                  
                  
                     Η Ένωση στηρίζει επίσης την εφαρμογή της απόφασης του Συμβουλίου Ασφαλείας του ΟΗΕ (ΑΣΑΗΕ) 1540 (2004), η οποία προβλέπει αποτελεσματικούς ελέγχους των μεταφορών αναφορικά με αγαθά που συνδέονται με όπλα μαζικής καταστροφής. Οι έλεγχοι που αναπτύχθηκαν για την εφαρμογή της ΑΣΑΗΕ 1540 (2004), και βάσει των ενωσιακών προγραμμάτων βοήθειας για τον έλεγχο των εξαγωγών ειδών διπλής χρήσης, συμβάλλουν στη συνολική ικανότητα αποτελεσματικής εφαρμογής της ΣΕΟ δεδομένου ότι, σε πολλές περιπτώσεις, οι σχετικοί νόμοι και οι σχετικές διοικητικές διαδικασίες, καθώς και οι υπηρεσίες που είναι επιφορτισμένες με τον έλεγχο των εξαγωγών ειδών διπλής χρήσης αλληλεπικαλύπτονται με τα αντίστοιχα για τον έλεγχο των εξαγωγών συμβατικών όπλων. Είναι επομένως σημαντικό να εξασφαλιστεί στενός συντονισμός μεταξύ των δραστηριοτήτων που πραγματοποιούνται στον έλεγχο εξαγωγών ειδών διπλής χρήσης και των δραστηριοτήτων που στηρίζουν την εφαρμογή της ΣΕΟ, συμπεριλαμβανομένων των δραστηριοτήτων προς υποστήριξη της Γραμματείας της ΣΕΟ.
                  
               
                     (7)
                  
                  
                     Λόγω του μεγάλου αριθμού δραστηριοτήτων που προβλέπονται στην παρούσα απόφαση, δικαιολογείται η χρησιμοποίηση δύο φορέων υλοποίησης. Το Συμβούλιο και η Επιτροπή έχουν αναθέσει στο γερμανικό Ομοσπονδιακό Γραφείο Οικονομικών και Ελέγχου Εξαγωγών (Bundesamt für Wirtschaft und Ausfuhrkontrolle - BAFA) την τεχνική υλοποίηση προηγούμενων έργων σχετικών με ελέγχους εξαγωγών. Ως εκ τούτου, το BAFA έχει αποκτήσει πολλές γνώσεις και σχετική πείρα. Η υπηρεσία Expertise France είναι υπεύθυνη για τα ενωσιακά προγράμματα P2P σχετικά με τα είδη διπλής χρήσης. Ο ρόλος της υπηρεσίας Expertise France στην εφαρμογή της παρούσας απόφασης θα συμβάλει στη διασφάλιση κατάλληλου συντονισμού με προγράμματα που αφορούν τα είδη διπλής χρήσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Για τον σκοπό της στήριξης της αποτελεσματικής εφαρμογής και της καθολικής αποδοχής της Συνθήκη Εμπορίας Όπλων (ΣΕΟ), η Ένωση αναλαμβάνει δραστηριότητες με τους ακόλουθους στόχους:
               
                           α)
                        
                        
                           ενίσχυση ή ανάπτυξη των ικανοτήτων και της εμπειρογνωσίας που σχετίζονται με τον έλεγχο της μεταφοράς όπλων για την εφαρμογή της ΣΕΟ σε νέες και υφιστάμενες δικαιούχους χώρες με τη χρήση μέσων όπως η νομική συνδρομή και η κατάρτιση των υπαλλήλων που είναι αρμόδιοι για την αδειοδότηση και εκτέλεση των ελέγχων·
                        
                     
                           β)
                        
                        
                           προσέγγιση άλλων χωρών, συμπεριλαμβανομένων κρατών που δεν είναι μέρη της ΣΕΟ, με σκοπό τη στήριξη της καθολικής αποδοχής της ΣΕΟ σε εθνικό, περιφερειακό και πολυμερές επίπεδο.
                        
                     
            
               2.   Προς επίτευξη των στόχων που ορίζονται στην παράγραφο 1, η Ένωση αναλαμβάνει τις ακόλουθες δραστηριότητες έργου:
               
                           α)
                        
                        
                           συνεργασία με την κοινότητα των εμπειρογνωμόνων: οι εν λόγω δραστηριότητες θα εστιάσουν στην εντατικοποίηση της συνεργασίας με τους εμπειρογνώμονες της εφεδρείας εμπειρογνωμόνων του έργου και στην εντατικοποίηση της μεταξύ τους συνεργασίας, εφεδρείας που θεσπίστηκε δυνάμει των αποφάσεων 2013/768/ΚΕΠΠΑ και (ΚΕΠΠΑ) 2017/915, καθώς και με νέους εμπειρογνώμονες, ιδιαίτερα με εμπειρογνώμονες από δικαιούχους και πρώην δικαιούχους χώρες στο πλαίσιο της διαδικασίας σταδιακής απόσυρσης·
                        
                     
                           β)
                        
                        
                           εθνικές δραστηριότητες: σε μεμονωμένες δικαιούχους χώρες θα προσφέρονται εθνικές δραστηριότητες βάσει ειδικού προγράμματος βοήθειας κατάλληλα σχεδιασμένου για τις συγκεκριμένες ανάγκες της ενδιαφερόμενης δικαιούχου χώρας·
                        
                     
                           γ)
                        
                        
                           επισκέψεις μελέτης: οι επισκέψεις μελέτης δίνουν στις δικαιούχους χώρες την ευκαιρία να έχουν πρόσβαση σε κυβερνητικές αρχές και σε αξιωματούχους σε άλλες χώρες που εφαρμόζουν τη ΣΕΟ·
                        
                     
                           δ)
                        
                        
                           βραχυπρόθεσμη στοχευμένη βοήθεια επί συγκεκριμένων ερωτημάτων ή ζητημάτων που εγείρουν οι δικαιούχοι χώρες·
                        
                     
                           ε)
                        
                        
                           προσέγγιση κατάρτισης των εκπαιδευτών, που συνίσταται σε εργαστήρια και σε διαδικτυακή πλατφόρμα·
                        
                     
                           στ)
                        
                        
                           περιφερειακές, διαπεριφερειακές και διεθνείς δραστηριότητες ως απάντηση σε αιτήματα δικαιούχων χωρών που επιθυμούν να διδαχθούν από την πείρα χωρών σε άλλα μέρη του κόσμου·
                        
                     
                           ζ)
                        
                        
                           παράλληλες δραστηριότητες στο περιθώριο των διασκέψεων των κρατών μερών της ΣΕΟ·
                        
                     
                           η)
                        
                        
                           καταληκτική διάσκεψη για την αύξηση της ευαισθητοποίησης και της ανάληψης ίδιας ευθύνης όσον αφορά τη ΣΕΟ από τις χώρες-εταίρους, τους ενδιαφερόμενους φορείς όπως τα εθνικά κοινοβούλια, τους περιφερειακούς και διεθνείς οργανισμούς και τους εκπροσώπους της κοινωνίας των πολιτών.
                        
                     Στο παράρτημα περιγράφονται διεξοδικά οι δραστηριότητες του έργου που αναφέρονται στην παρούσα παράγραφο.
            
         
         
            Άρθρο 2
            
               1.   Ο ύπατος εκπρόσωπος της Ένωσης για θέματα εξωτερικής πολιτικής και πολιτικής ασφαλείας («ύπατος εκπρόσωπος») είναι υπεύθυνος για την εφαρμογή της παρούσας απόφασης.
            
            
               2.   Η τεχνική υλοποίηση των δραστηριοτήτων του έργου που αναφέρονται στο άρθρο 1 παράγραφος 2 οργανώνεται από το γερμανικό Ομοσπονδιακό Γραφείο Οικονομικών και Ελέγχου Εξαγωγών (Bundesamt für Wirtschaft und Ausfuhrkontrolle - BAFA) και την Expertise France.
            
            
               3.   Το BAFA και η Expertise France εκτελούν τα καθήκοντά τους υπό την ευθύνη του ύπατου εκπροσώπου. Προς τούτο, ο ύπατος εκπρόσωπος συνομολογεί τις απαραίτητες ρυθμίσεις με το BAFA και την Expertise France.
            
         
         
            Άρθρο 3
            
               1.   Το ποσό δημοσιονομικής αναφοράς για την εκτέλεση των δραστηριοτήτων του έργου που αναφέρονται στο άρθρο 1 παράγραφος 2 ανέρχεται σε 3 499 892,39 EUR. Ο συνολικός εκτιμώμενος προϋπολογισμός του έργου συνολικά είναι 3 824 892,39 EUR. Το τμήμα αυτού του εκτιμώμενου προϋπολογισμού που δεν καλύπτεται από το ποσό αναφοράς παρέχεται μέσω συγχρηματοδότησης από την κυβέρνηση της Ομοσπονδιακής Δημοκρατίας της Γερμανίας.
            
            
               2.   Η διαχείριση των δαπανών που χρηματοδοτούνται από το ποσό αναφοράς της παραγράφου 1 ακολουθεί τις διαδικασίες και τους κανόνες που εφαρμόζονται στον προϋπολογισμό της Ένωσης.
            
            
               3.   Η Επιτροπή επιβλέπει την ορθή διαχείριση των δαπανών της παραγράφου 1. Προς τούτο, συνάπτει τις απαραίτητες συμφωνίες με το BAFA και την Expertise France. Οι συμφωνίες ορίζουν ότι το BAFA και η Expertise France πρέπει να εξασφαλίζουν την προβολή της συνεισφοράς της Ένωσης, ανάλογα προς το ύψος της.
            
            
               4.   Η Επιτροπή επιδιώκει τη σύναψη των συμφωνιών που αναφέρονται στην παράγραφο 3 το ταχύτερο δυνατό μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης των εν λόγω συμφωνιών.
            
         
         
            Άρθρο 4
            
               1.   Ο ύπατος εκπρόσωπος υποβάλλει στο Συμβούλιο έκθεση σχετικά με την εφαρμογή της παρούσας απόφασης βάσει τακτικών εκθέσεων που εκπονούν οι φορείς υλοποίησης. Οι εκθέσεις αποτελούν τη βάση για την αξιολόγηση που διενεργεί το Συμβούλιο.
            
            
               2.   Η Επιτροπή παρέχει πληροφορίες σχετικά με τις χρηματοδοτικές πτυχές της υλοποίησης των δραστηριοτήτων του έργου που αναφέρονται στο άρθρο 1 παράγραφος 2.
            
         
         
            Άρθρο 5
            Η παρούσα απόφαση αρχίζει να ισχύει την ημερομηνία της έκδοσής της.
            Λήγει 36 μήνες μετά την ημερομηνία σύναψης των συμφωνιών που αναφέρονται στο άρθρο 3 παράγραφος 3 ή έξι μήνες μετά την ημερομηνία έκδοσής της εάν δεν έχουν συναφθεί οι εν λόγω συμφωνίες εντός του εν λόγω χρονικού διαστήματος.
         
         
            Βρυξέλλες, 22 Δεκεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               G. DOVŽAN
            
         
         
            (1)  Απόφαση 2013/768/ΚΕΠΠΑ του Συμβουλίου, της 16ης Δεκεμβρίου 2013, για τις δραστηριότητες της ΕΕ προς υποστήριξη της εφαρμογής της Συνθήκης για το Εμπόριο Όπλων, στο πλαίσιο της Ευρωπαϊκής Στρατηγικής για την Ασφάλεια (ΕΕ L 341 της 18.12.2013, σ. 56).
         
            (2)  Απόφαση (ΚΕΠΠΑ) 2017/915 του Συμβουλίου, της 29ης Μαΐου 2017, για δραστηριότητες προβολής της Ένωσης προς υποστήριξη της εφαρμογής της Συνθήκης για το Εμπόριο Όπλων (ΕΕ L 139 της 30.5.2017, σ. 38).
         
            (3)  Απόφαση (ΚΕΠΠΑ) 2020/1464 του Συμβουλίου, της 12ης Οκτωβρίου 2020, σχετικά με την προαγωγή ουσιαστικών ελέγχων των εξαγωγών όπλων (ΕΕ L 335 της 13.10.2020, σ. 3).
         
            (4)  Απόφαση (ΚΕΠΠΑ) 2021/649 του Συμβουλίου, της 16ης Απριλίου 2021, σχετικά με την ενωσιακή στήριξη στις δραστηριότητες της Γραμματείας της ΣΕΟ για την υποστήριξη της εφαρμογής της Συνθήκης Εμπορίας Όπλων (ΕΕ L 133 της 20.4.2021, σ. 59).
      
      
         
            ΠΑΡΑΡΤΗΜΑ
            
               ΕΓΓΡΑΦΟ ΕΡΓΟΥ
            
            
               Έργο προβολής της ΣΕΟ — Τρίτη φάση
            
            1.   Ιστορικό και σκεπτικό για την ενωσιακή υποστήριξη
            
            Η παρούσα απόφαση βασίζεται σε προηγούμενες αποφάσεις του Συμβουλίου προς υποστήριξη της διαδικασίας του ΟΗΕ που οδήγησε στη Συνθήκη Εμπορίας Όπλων (στο εξής: ΣΕΟ) και στην προώθηση της αποτελεσματικής εφαρμογής και της καθολικής αποδοχής της. H ΣΕΟ εγκρίθηκε στις 2 Απριλίου 2013 από τη Γενική Συνέλευση των Ηνωμένων Εθνών και τέθηκε σε ισχύ στις 24 Δεκεμβρίου 2014.
            Δεδηλωμένος σκοπός της ΣΕΟ είναι να «καθιερώσει όσο το δυνατό υψηλότερα κοινά διεθνή πρότυπα για τη ρύθμιση ή τη βελτίωση της ρύθμισης του διεθνούς εμπορίου συμβατικών όπλων και να αποτρέψει και να εξαλείψει το παράνομο εμπόριο συμβατικών όπλων και να παρεμποδίσει την εκτροπή τους». Δεδηλωμένος στόχος της είναι «να συμβάλει στη διεθνή και περιφερειακή ειρήνη, ασφάλεια και σταθερότητα, να μειωθεί η ανθρώπινη δυστυχία και να προαχθεί η συνεργασία, η διαφάνεια και η υπευθυνότητα από τα κράτη μέρη, στο πλαίσιο του διεθνούς εμπορίου συμβατικών όπλων, οικοδομώντας έτσι την εμπιστοσύνη μεταξύ των κρατών μερών» (1). Ως εκ τούτου, ο σκοπός και ο στόχος της ΣΕΟ συνάδουν με τη συνολική φιλοδοξία της Ένωσης όσον αφορά την εξωτερική πολιτική και πολιτική ασφαλείας, όπως κατοχυρώνεται στο άρθρο 21 της Συνθήκης για την Ευρωπαϊκή Ένωση.
            Μετά την έγκριση της ΣΕΟ το 2013, οι κυριότερες προκλήσεις εξακολουθούν να συνίστανται στην αποτελεσματική εφαρμογή και την καθολική αποδοχή της.
            Η παρούσα απόφαση προβλέπει ένα ολοκληρωμένο σύνολο δραστηριοτήτων βοήθειας και προβολής, προκειμένου να συμβάλει στην αντιμετώπιση των προκλήσεων της αποτελεσματικής εφαρμογής και της καθολικής αποδοχής. Βασίζεται στα αποτελέσματα και τα διδάγματα που αντλήθηκαν από τις δύο προηγούμενες φάσεις που χρηματοδοτήθηκαν βάσει της απόφασης 2013/768/ΚΕΠΠΑ και της απόφασης (ΚΕΠΠΑ) 2017/915, και καταδεικνύει τη σταθερή και συνεπή υποστήριξη της ΣΕΟ από την Ένωση και τα κράτη μέλη της.
            2.   Γενικοί σκοποί
            
            Βασικός σκοπός της παρούσας απόφασης είναι να συνεχιστεί η υποστήριξη ορισμένων κρατών, ώστε να ενισχύσουν τα συστήματά τους για τον έλεγχο της μεταβίβασης όπλων, με στόχο την αποτελεσματική εφαρμογή της ΣΕΟ και επιδίωξη την οικειοποίησή της και την ενδυνάμωσή τους, και να συνεχιστεί η προώθηση της καθολικής αποδοχής της. Η συνεργασία θα είναι κλιμακωτή και θα προσαρμόζεται στις ανάγκες και στην πρόοδο κάθε δικαιούχου χώρας, λαμβανομένου υπόψη του επιπέδου ωριμότητας και αυτονομίας του εθνικού συστήματος της χώρας για τον έλεγχο της μεταβίβασης όπλων. Άλλες δραστηριότητες θα έχουν ως στόχο να ενθαρρύνουν τα κράτη που δεν είναι μέρη της ΣΕΟ να προσχωρήσουν στη Συνθήκη και να αρχίσουν να την εφαρμόζουν σε εθνικό επίπεδο.
            Ειδικότερα, με τη δράση της η ΕΕ:
            
                        α)
                     
                     
                        θα συμβάλει στην ενίσχυση και/ή ανάπτυξη των ικανοτήτων και της εμπειρογνωμοσύνης που σχετίζονται με τον έλεγχο της μεταβίβασης όπλων για την εφαρμογή της ΣΕΟ σε νέες και υφιστάμενες δικαιούχους χώρες με τη χρήση μέσων όπως η νομική συνδρομή και η κατάρτιση των υπαλλήλων που είναι αρμόδιοι για την αδειοδότηση και την εκτέλεση·
                     
                  
                        β)
                     
                     
                        θα προσεγγίσει άλλες χώρες, συμπεριλαμβανομένων κρατών που δεν είναι μέρη της ΣΕΟ, με σκοπό την υποστήριξη της καθολικής αποδοχής της Συνθήκης σε εθνικό, περιφερειακό και πολυμερές επίπεδο.
                     
                  3.   Περιγραφή των δραστηριοτήτων του έργου
            
            3.1.   Βοήθεια για την εφαρμογή της ΣΕΟ
            
            Σκοπός των ειδικών προγραμμάτων βοήθειας για την εφαρμογή της ΣΕΟ είναι η ενίσχυση των ικανοτήτων των δικαιούχων χωρών προκειμένου να ανταποκριθούν στις απαιτήσεις της ΣΕΟ με σφαιρικό και βιώσιμο τρόπο. Στις δικαιούχους θα περιληφθούν ορισμένες από τις χώρες που έχουν λάβει βοήθεια βάσει των προηγούμενων αποφάσεων του Συμβουλίου και αναφέρονται στο σημείο 3.1.2.3 της παρούσας απόφασης, καθώς και χώρες που θα ζητήσουν βοήθεια μετά την έκδοση της παρούσας απόφασης. Ιδιαίτερη προσοχή θα δοθεί στη συνεργασία με χώρες που δεν είναι επί του παρόντος μέρη της ΣΕΟ και στην υποστήριξή τους.
            Οι δραστηριότητες βοήθειας θα δώσουν στην Ένωση τη δυνατότητα να αντιδρά με ευέλικτο και δυναμικό τρόπο και θα σχεδιαστούν έτσι ώστε να ανταποκρίνονται στις εξελισσόμενες επιμέρους ανάγκες κάθε δικαιούχου χώρας όσον αφορά την εφαρμογή της ΣΕΟ. Για τις δικαιούχους χώρες που έχουν ήδη επωφεληθεί από προηγούμενα προγράμματα βοήθειας της ΕΕ και έχουν σημειώσει σημαντική πρόοδο όσον αφορά την εφαρμογή της ΣΕΟ, το επίκεντρο της συνεργασίας θα μετατοπιστεί από την ενδελεχή τεχνική βοήθεια, δίνοντας προτεραιότητα στην αυτονομία και την αυτάρκεια (διαδικασία σταδιακής απόσυρσης) (2). Στοιχεία αυτής της διαδικασίας θα συμπεριληφθούν στις διάφορες δραστηριότητες έργου, όπου αυτό είναι σκόπιμο και εφικτό.
            Οι δραστηριότητες θα απευθύνονται είτε σε μία δικαιούχο χώρα μεμονωμένα είτε σε διάφορες δικαιούχους χώρες με παρόμοιες ανάγκες. Θα λάβουν διάφορες μορφές (δια ζώσης, διαδικτυακές, υβριδικές, ηλεκτρονική μάθηση) και η εμπειρογνωμοσύνη θα μεταδίδεται από εμπειρογνώμονες που θα επιλέξουν το BAFA και η Expertise France από την εφεδρεία εμπειρογνωμόνων.
            3.1.1.   Συνεργασία με την κοινότητα των εμπειρογνωμόνων
            
            3.1.1.1.   Σκοπός της δραστηριότητας
            Οι δραστηριότητες θα εστιάσουν στην εντατικοποίηση της συνεργασίας με τους εμπειρογνώμονες της εφεδρείας εμπειρογνωμόνων του έργου και στην εντατικοποίηση της μεταξύ τους συνεργασίας, εφεδρείας που συστάθηκε δυνάμει της απόφασης 2013/768/ΚΕΠΠΑ του Συμβουλίου και της απόφασης (ΚΕΠΠΑ) 2017/915 του Συμβουλίου, καθώς και με νέους εμπειρογνώμονες, ιδιαίτερα με εμπειρογνώμονες από δικαιούχους και πρώην δικαιούχους χώρες στο πλαίσιο της διαδικασίας σταδιακής απόσυρσης. Θα προωθήσουν εποικοδομητικές επαφές με αντικείμενο την υλοποίηση και τα αποτελέσματα του έργου, τόσο μεταξύ των εμπειρογνωμόνων της εφεδρείας όσο και μεταξύ εμπειρογνωμόνων και δικαιούχων χωρών, ενθαρρύνοντας έτσι τη μακροπρόθεσμη συμμετοχή στο έργο και κινητοποιώντας εμπειρογνωμοσύνη εντός της ευρύτερης κοινότητας της ΣΕΟ. Οι δραστηριότητες θα συμβάλουν επίσης στη συνεργασία Νότου-Νότου με τη συμμετοχή, κατά περίπτωση, εμπειρογνωμόνων από γειτονικές χώρες.
            Θα εφαρμοστεί μια τρισχιδής προσέγγιση για τη συνεργασία με εμπειρογνώμονες, η οποία θα περιλαμβάνει τα εξής:
            
                        —
                     
                     
                        συνεδριάσεις με τη συμμετοχή εμπειρογνωμόνων από την εφεδρεία εμπειρογνωμόνων για την ανάπτυξη κοινών στόχων και προσεγγίσεων με σκοπό την προσέγγιση των δικαιούχων χωρών
                     
                  
                        —
                     
                     
                        συνεδριάσεις συνεργασίας μεταξύ των εμπειρογνωμόνων από την εφεδρεία εμπειρογνωμόνων και των σημείων επαφής από τις δικαιούχους χώρες για την αύξηση της συμμετοχής των τελευταίων στο έργο
                     
                  
                        —
                     
                     
                        χρήση της διαδικτυακής πλατφόρμας (που αρχικά αναπτύχθηκε στο πλαίσιο της δεύτερης φάσης του έργου) και των εργαλείων της για την προαγωγή της επικοινωνίας μεταξύ των εμπειρογνωμόνων και την υποστήριξη της ανταλλαγής πληροφοριών σχετικά με τη ΣΕΟ και της υλοποίησης του έργου (δραστηριότητες, εμπειρογνώμονες κ.λπ.)
                     
                  3.1.1.2.   Περιγραφή της δραστηριότητας
            Οι συνεδριάσεις των εμπειρογνωμόνων θα συγκαλούνται από τους φορείς υλοποίησης, οι οποίοι θα απευθύνονται κυρίως, αλλά όχι αποκλειστικά, σε εμπειρογνώμονες που συμμετείχαν στις προηγούμενες φάσεις του έργου και/ή συμμετέχουν συχνά σε δραστηριότητες του έργου. Οι συνεδριάσεις μπορούν να διεξάγονται είτε εξ αποστάσεως είτε διά ζώσης, ή να έχουν υβριδική μορφή, και θα επιδιώκουν κυρίως τα εξής:
            
                        —
                     
                     
                        να αναπτυχθεί μεταξύ των εμπειρογνωμόνων κοινή αντίληψη των προκλήσεων και των αντιδράσεων που συνδέονται με την υποστήριξη της εφαρμογής της ΣΕΟ· να εναρμονιστούν και να εξορθολογιστούν τα βασικά μηνύματα που θα πρέπει να μεταδίδονται στο πλαίσιο των δραστηριοτήτων προβολής·
                     
                  
                        —
                     
                     
                        να παρέχονται στους εμπειρογνώμονες επικαιροποιημένες πληροφορίες για την πρόοδο που σημειώνουν οι χώρες-εταίροι όσον αφορά την εφαρμογή της ΣΕΟ και τη βοήθεια που παρέχεται στο πλαίσιο του έργου·
                     
                  
                        —
                     
                     
                        να αναπτύσσονται και/ή να τροποποιούνται, ανάλογα με την περίπτωση, οι κοινές αντιλήψεις βάσει των οποίων θα παρέχουν βοήθεια οι εμπειρογνώμονες, ώστε οι συμβουλές που παρέχουν να είναι συνεπείς και προσαρμοσμένες στις ανάγκες των δικαιούχων χωρών.
                     
                  Η εφεδρεία των εμπειρογνωμόνων θα επανεξετάζεται και θα επικαιροποιείται τακτικά και θα διευρύνεται, κατά περίπτωση, με τη συμπερίληψη νέων εμπειρογνωμόνων. Μεταξύ άλλων, θα προσδιορίζονται νέοι εμπειρογνώμονες, ιδίως από δικαιούχους χώρες με προηγμένα συστήματα οι οποίες αποσύρονται σταδιακά από την τεχνική βοήθεια στο πλαίσιο αυτού του έργου. Στο πλαίσιο αυτής της διαδικασίας, θα παρέχεται επίσης κατάρτιση στους εν λόγω νέους εμπειρογνώμονες, σύμφωνα με τα εργαστήρια κατάρτισης των εκπαιδευτών που περιγράφονται στο τμήμα 3.1.5.2. Η αυξημένη συμμετοχή αυτών των (πρώην) χωρών-εταίρων με την ιδιότητα του εμπειρογνώμονα θα στηρίξει περαιτέρω τη μετάβασή τους σε ρόλο πολλαπλασιαστών γνώσεων στο πλαίσιο του έργου και εντός των περιφερειών τους.
            Εκτός από τις συνεδριάσεις των εμπειρογνωμόνων, θα διοργανώνονται συνεδριάσεις συνεργασίας στις οποίες θα συμμετέχουν σχετικοί εμπειρογνώμονες από την εφεδρεία εμπειρογνωμόνων και τα σημεία επαφής των δικαιούχων χωρών, ιδίως εκείνα που έχουν τη δυνατότητα να αποτελέσουν μέρος της εφεδρείας εμπειρογνωμόνων στο μέλλον, με αντικείμενο τη συνεργασία στο πλαίσιο του έργου. Οι συνεδριάσεις αυτές θα συμβάλουν στην ενίσχυση των διαύλων επικοινωνίας με τις δικαιούχους χώρες και στη συλλογή παρατηρήσεων που μπορούν να αξιοποιηθούν για τη βελτίωση της ποιότητας και της αποτελεσματικότητας των δραστηριοτήτων βοήθειας. Επιπλέον, οι συνεδριάσεις αυτές θα αποτελέσουν φόρουμ για την ενημέρωση των σημείων επαφής σχετικά με τις τελευταίες εξελίξεις και πρωτοβουλίες που αφορούν την εφαρμογή της ΣΕΟ και τους ελέγχους του εμπορίου όπλων που συζητιούνται, μεταξύ άλλων, σε επίπεδο ΕΕ και στο πλαίσιο των καθεστώτων. Αυτό θα συμβάλει στην ανάπτυξη της εμπειρογνωμοσύνης των δυνητικών εμπειρογνωμόνων των δικαιούχων χωρών και θα είναι ιδιαίτερα σημαντικό για τις δικαιούχους χώρες που συμμετέχουν στη διαδικασία σταδιακής απόσυρσης, ώστε να εξασφαλιστεί ότι είναι σε θέση να συνεχίσουν να πληρούν τα ισχύοντα διεθνή πρότυπα.
            Η διαδικτυακή πλατφόρμα που αναπτύχθηκε για πρώτη φορά βάσει της προηγούμενης απόφασης θα διαδραματίσει επίσης σημαντικό ρόλο στην ενίσχυση της συνεργασίας με τους εμπειρογνώμονες και στη δημιουργία κοινότητας εμπειρογνωμόνων. Πιο συγκεκριμένα, θα δώσει στους εμπειρογνώμονες την ευκαιρία:
            
                        —
                     
                     
                        να εγγραφούν, να δημιουργήσουν το προφίλ τους και να περιγράψουν λεπτομερώς τους τομείς εμπειρογνωμοσύνης τους, με σκοπό μια διαφοροποιημένη και αποτελεσματική κινητοποίηση της εφεδρείας για τις δραστηριότητες του έργου·
                     
                  
                        —
                     
                     
                        να έχουν πρόσβαση σε βιβλιοθήκη πληροφοριών και εγγράφων σχετικών με το έργο και την εφαρμογή της ΣΕΟ, ώστε να εξασφαλίζεται ότι όλοι οι εμπειρογνώμονες έχουν πρόσβαση σε κοινό σύνολο γνώσεων σχετικά με τη ΣΕΟ·
                     
                  
                        —
                     
                     
                        να συνδέονται με ένα φόρουμ στο οποίο θα μπορούν να ανταλλάσσουν απόψεις και να συζητούν μεταξύ τους ζητήματα, ερωτήματα ή εμπειρίες που τυχόν έχουν σχετικά με τη ΣΕΟ και την προβολή της.
                     
                  3.1.2.   Εθνικές δραστηριότητες
            
            3.1.2.1.   Σκοπός της δραστηριότητας
            Σε μεμονωμένες δικαιούχους χώρες θα προσφέρονται εθνικές δραστηριότητες βάσει ειδικού προγράμματος βοήθειας κατάλληλα σχεδιασμένου για τις συγκεκριμένες ανάγκες της δικαιούχου χώρας. Το πρόγραμμα θα συμφωνηθεί με τη δικαιούχο χώρα πριν από τις δραστηριότητες βοήθειας, ώστε να μπορεί η δικαιούχος χώρα να προβλέπει τι είναι προγραμματισμένο σε επίπεδο βοήθειας και θα χαρτογραφεί τις βελτιώσεις που μπορούν να αναμένονται στις ικανότητές της σχετικά με τον έλεγχο των μεταβιβάσεων. Στις δικαιούχους θα περιληφθούν οι χώρες που ήδη αναφέρονται στο σημείο 3.1.2.3 της παρούσας απόφασης, καθώς και χώρες που θα ζητήσουν βοήθεια μετά την έκδοση της παρούσας απόφασης.
            3.1.2.2.   Περιγραφή της δραστηριότητας
            Για κάθε δικαιούχο χώρα που λαμβάνει μεμονωμένη εθνική βοήθεια, θα καθοριστεί ειδικό πρόγραμμα βοήθειας πριν από την έναρξη της συνεργασίας και μετά από μια αρχική αξιολόγηση, λαμβανομένης υπόψη της τρέχουσας πορείας της δικαιούχου χώρας όσον αφορά τα μέτρα εφαρμογής της ΣΕΟ και τα συναφή επιτεύγματά της. Η εργασία αυτή θα διεξαχθεί από τον φορέα υλοποίησης με την υποστήριξη σχετικών εμπειρογνωμόνων, εφόσον χρειαστεί. Το ειδικό πρόγραμμα βοήθειας θα περιγράφει λεπτομερώς τα κύρια θέματα που πρέπει να καλυφθούν και τους γενικούς στόχους που πρέπει να επιτευχθούν στο πλαίσιο της συνεργασίας.
            Οι δραστηριότητες θα λάβουν κυρίως τη μορφή εργαστηρίων και σεμιναρίων και θα κατανεμηθούν με ευελιξία και γνώμονα τη ζήτηση, ανάλογα με τις ανάγκες, τα ενδιαφέροντα και τις ικανότητες απορρόφησης των δικαιούχων χωρών. Το προβλεπόμενο χρονοδιάγραμμα για κάθε δραστηριότητα είναι δύο έως τρεις ημέρες.
            Ανάλογα με την περίπτωση, οι δικαιούχοι χώρες μπορούν να ζητήσουν να προσκληθούν εκπρόσωποι από άλλες δικαιούχους χώρες ή τρίτες χώρες σε μια εθνική δραστηριότητα. Από τις παρατηρήσεις που συγκεντρώθηκαν στο πλαίσιο των προηγούμενων αποφάσεων προκύπτει ότι οι χώρες-εταίροι επικροτούν και επωφελούνται από την ευκαιρία να ανταλλάσσουν γνώσεις, ιδέες και ορθές πρακτικές σε διμερή ή υποπεριφερειακή βάση, αφού έτσι προωθείται και η στενότερη συνεργασία μεταξύ γειτονικών χωρών.
            Σύμφωνα με την απόφαση (ΚΕΠΠΑ) 2017/915 του Συμβουλίου, ορισμένες δραστηριότητες έπρεπε να οργανωθούν διαδικτυακά εξαιτίας των περιορισμών των μετακινήσεων και των επαφών λόγω της έξαρσης της νόσου COVID-19. Αν και η διαδικτυακή μορφή δεν είναι κατάλληλη για όλες τις δραστηριότητες, η επιτυχία πολλών διαδικτυακών δραστηριοτήτων στο πλαίσιο της προηγούμενης απόφασης υποδεικνύει ότι, στο πλαίσιο της παρούσας απόφασης, μπορεί να χρησιμοποιηθεί αποτελεσματικά ένα μείγμα διαδικτυακών, διά ζώσης και υβριδικών δραστηριοτήτων (όπου ορισμένοι συμμετέχοντες συμμετέχουν διά ζώσης, ενώ οι υπόλοιποι εξ αποστάσεως).
            Ορισμένες από τις χώρες που περιλαμβάνονται στην παρούσα απόφαση ήταν επίσης δικαιούχοι της συνεργασίας βάσει οδικού χάρτη δυνάμει της απόφασης 2013/768/ΚΕΠΠΑ του Συμβουλίου και της απόφασης (ΚΕΠΠΑ) 2017/915 του Συμβουλίου (βλ. σημείο 3.1.3 κατωτέρω). Δεδομένης της βοήθειας που έχουν ήδη λάβει οι χώρες αυτές, το ειδικό πρόγραμμα βοήθειας για τις εν λόγω μακροπρόθεσμες δικαιούχους χώρες θα πρέπει να λαμβάνει υπόψη το επίπεδο προόδου που έχουν σημειώσει μέχρι σήμερα και το όφελος που θα αποφέρει η συνέχιση των δραστηριοτήτων στον ίδιο βαθμό όπως και στο πλαίσιο των προηγούμενων αποφάσεων. Ανάλογα με την περίπτωση, το ειδικό πρόγραμμα βοήθειας θα προσαρμόζεται ώστε να περιλαμβάνει μέτρα σταδιακής απόσυρσης και αναθεώρηση του ρόλου της δικαιούχου χώρας στο έργο. Κατά περίπτωση, αυτά θα περιλαμβάνουν, μεταξύ άλλων, την απομάκρυνση από την εις βάθος εθνική βοήθεια και τη μετατόπιση του επικέντρου της συνεργασίας σε πιο προηγμένα ζητήματα ελέγχου του εμπορίου όπλων, όπως οι αναδυόμενες τεχνολογίες και οι ασύμμετροι δρώντες, καθώς και τη στήριξη της μετάβασης της δικαιούχου χώρας σε έναν πιο ενεργό ρόλο, στο πλαίσιο του οποίου θα ανταλλάσσει τις εμπειρίες και την εμπειρογνωμοσύνη της με άλλες χώρες, ιδίως εκείνες που βρίσκονται στην ίδια περιφέρεια με αυτήν.
            3.1.2.3.   Χώρες-εταίροι
            Για τον αρχικό κατάλογο των χωρών-εταίρων στο πλαίσιο της παρούσας απόφασης, βλ. το προσάρτημα. Ορισμένες από τις χώρες-εταίρους που έλαβαν βοήθεια δυνάμει της απόφασης 2013/768/ΚΕΠΠΑ του Συμβουλίου και/ή της απόφασης (ΚΕΠΠΑ) 2017/915 του Συμβουλίου θα εξακολουθήσουν να λαμβάνουν βοήθεια δυνάμει της παρούσας απόφασης βάσει σύστασης των φορέων υλοποίησης. Εκτός από αυτές, και ανάλογα με τον αριθμό των διαθέσιμων δραστηριοτήτων, κατά τη διάρκεια του νέου έργου θα επιλεγεί ορισμένος αριθμός νέων χωρών για συνεργασία και λήψη βοήθειας. Εν προκειμένω, θα δοθεί έμφαση σε κράτη που δεν είναι μέρη της Συνθήκης ή σε κράτη που μόλις πρόσφατα κύρωσαν τη ΣΕΟ.
            Τυχόν νέες χώρες που θα εκδηλώσουν ενδιαφέρον να συμμετάσχουν στο έργο θα κληθούν να υποβάλουν αίτημα βοήθειας για την εφαρμογή της ΣΕΟ. Το αίτημά τους θα πρέπει να είναι όσο το δυνατόν πιο τεκμηριωμένο, ιδανικά δε να προσδιορίζει όλες τις λεπτομέρειες της απαιτούμενης βοήθειας. Κατά περίπτωση, η αιτούσα χώρα θα πρέπει επίσης να αναφέρει τυχόν προηγούμενη ή εν εξελίξει συνεργασία με άλλους παρόχους βοήθειας και να παράσχει πληροφορίες για την εθνική της στρατηγική εφαρμογής της ΣΕΟ.
            Με βάση τον βαθμό τεκμηρίωσης του αιτήματος και τα κριτήρια που ορίζονται στο τμήμα 4, ο ύπατος εκπρόσωπος, σε συνεννόηση με την Ομάδα «Εξαγωγές Συμβατικών Όπλων» (COARM) του Συμβουλίου και τον φορέα υλοποίησης, θα αποφασίζει σχετικά με την επιλεξιμότητα της αιτούσας χώρας.
            Εφόσον εγκριθεί το αίτημα για βοήθεια, θα διενεργείται μια πρώτη αξιολόγηση των αναγκών και των προτεραιοτήτων της χώρας που ζητεί βοήθεια, για παράδειγμα με τη χρήση ερωτηματολογίων και τη συλλογή υφιστάμενων πληροφοριών. Με βάση τα αποτελέσματα αυτής της αξιολόγησης, ο φορέας υλοποίησης και η δικαιούχος χώρα θα καταρτίζουν από κοινού το πλαίσιο για ένα ειδικό πρόγραμμα βοήθειας, λαμβάνοντας υπόψη κάθε σχετική με τη ΣΕΟ βοήθεια που παρέχεται μέσω του Ταμείου εθελοντικών εισφορών της ΣΕΟ, της Διευκόλυνσης αρωγής του ΟΗΕ που στηρίζει τη συνεργασία για τη ρύθμιση των όπλων (UNSCAR), της Γραμματείας της ΣΕΟ ή από άλλους οργανισμούς. Σε περίπτωση που η χώρα που ζητεί βοήθεια έχει ήδη αναπτύξει εθνική στρατηγική εφαρμογής της ΣΕΟ, η υπηρεσία υλοποίησης θα διασφαλίζει επίσης ότι ο οδικός χάρτης βοήθειας συνάδει με την εν λόγω εθνική στρατηγική εφαρμογής.
            3.1.3.   Επισκέψεις μελέτης
            
            3.1.3.1.   Σκοπός της δραστηριότητας
            Οι επισκέψεις μελέτης δίνουν στις δικαιούχους χώρες την ευκαιρία να έχουν πρόσβαση σε κυβερνητικές αρχές και δημόσιους υπαλλήλους άλλων χωρών που εφαρμόζουν τη ΣΕΟ. Αποτελούν, επομένως, σημαντικό συμπλήρωμα των εθνικών δραστηριοτήτων στις δικαιούχους χώρες, αφού προσφέρουν στις χώρες αυτές ένα ευρύτερο πλαίσιο αναφοράς για την πρακτική εφαρμογή της Συνθήκης. Επιπλέον, λόγω της στενής αλληλεπίδρασης μεταξύ των εκπροσώπων της χώρας υποδοχής και των επισκεπτών υπαλλήλων, έχουν επίσης υψηλές εκπαιδευτικές δυνατότητες, ιδίως για μελλοντικούς εμπειρογνώμονες και εκπαιδευτές. Ως εκ τούτου, θα προσφέρονται επισκέψεις μελέτης σε κυβερνητικούς υπαλλήλους, συμπεριλαμβανομένων εκείνων που είναι αρμόδιοι για την πολιτική, την αδειοδότηση και την εκτέλεση, καθεμιάς από τις δικαιούχους χώρες που περιγράφονται στο σημείο 3.1.2.3.
            Εκτός από τις επισκέψεις μελέτης στις αρμόδιες αρχές των κρατών μελών, μέρος των επισκέψεων μελέτης μπορεί να πραγματοποιηθεί σε τρίτες χώρες για την προώθηση της διεθνούς συνεργασίας και της συνεργασίας Νότου-Νότου. Ειδικότερα οι από μακρόν χώρες-εταίροι [δηλαδή οι δικαιούχοι δυνάμει της απόφασης 2013/768/ΚΕΠΠΑ του Συμβουλίου και/ή της απόφασης (ΚΕΠΠΑ) 2017/915 του Συμβουλίου] θα μπορούσαν να εξεταστούν ως πιθανές χώρες υποδοχής για επισκέψεις μελέτης. Η προσέγγιση αυτή θα αποτελέσει ένα ακόμη στοιχείο της διαδικασίας σταδιακής απόσυρσης.
            3.1.3.2.   Περιγραφή της δραστηριότητας
            Κάθε επίσκεψη μελέτης θα έχει διάρκεια έως και τρεις ημέρες και, σε γενικές γραμμές, θα προορίζεται για μία μόνο δικαιούχο χώρα, παρόλα αυτά, όταν κρίνεται σκόπιμο και/ή εάν ζητηθεί από τις ίδιες τις χώρες, μπορούν να κληθούν να συμμετάσχουν στην ίδια επίσκεψη μελέτης περισσότερες από μία δικαιούχοι χώρες.
            Λόγω της φύσης τους, οι επισκέψεις μελέτης θα πρέπει να πραγματοποιούνται μόνο διά ζώσης. Μπορούν να πραγματοποιούνται σε κράτος μέλος ή σε τρίτη χώρα (οι τρίτες χώρες δεν χρειάζεται απαραιτήτως να είναι δικαιούχοι χώρες δυνάμει της παρούσας απόφασης του Συμβουλίου). Την οργάνωση της εκάστοτε επίσκεψης μελέτης θα εξασφαλίζει ο φορέας υλοποίησης που είναι αρμόδιος για τη χώρα-εταίρο που δικαιούται την επίσκεψη μελέτης.
            3.1.4.   Βραχυπρόθεσμη στοχοθετημένη βοήθεια
            
            3.1.4.1.   Σκοπός της δραστηριότητας
            Ένα μέρος της βοήθειας που ζητούν συνήθως οι δικαιούχοι χώρες αφορά βραχυπρόθεσμη βοήθεια για συγκεκριμένα ερωτήματα ή ζητήματα που εγείρουν οι εν λόγω χώρες. Αυτού του είδους η πρακτική και στοχοθετημένη στήριξη, η οποία μπορεί να παρέχεται εξ αποστάσεως και/ή δια ζώσης, μπορεί να αποτελέσει χρήσιμο και ευέλικτο εργαλείο παροχής βοήθειας στις δικαιούχους χώρες προκειμένου να αντιμετωπίσουν μεμονωμένα ζητήματα εκτός εργαστηρίων και σεμιναρίων. Παραδείγματα δράσεων που μπορούν να αναληφθούν στο πλαίσιο αυτής της μορφής βοήθειας είναι η επανεξέταση και η αξιολόγηση νομικών κειμένων και άλλων επίσημων εγγράφων (π.χ. νομοσχεδίων, επικαιροποιήσεων και τροποποιήσεων)· η παροχή συμβουλών για μεμονωμένες υποθέσεις, ερωτήσεις ή καταστάσεις (π.χ. σχετικά με την έκδοση ορισμένης άδειας ή την ταξινόμηση συγκεκριμένου προϊόντος), μεταξύ άλλων μέσω επιτόπιας άμεσης στήριξης· και η ανάπτυξη υλικού για τη διευκόλυνση της πρακτικής εφαρμογής της ΣΕΟ στη δικαιούχο χώρα (π.χ. κατευθυντήριες γραμμές, διαγράμματα, συλλογή επιλεγμένων θεμάτων που σχετίζονται με τη ΣΕΟ).
            3.1.4.2.   Περιγραφή της δραστηριότητας
            Η βραχυπρόθεσμη στοχοθετημένη βοήθεια μπορεί να παρέχεται
            
                        α)
                     
                     
                        εξ αποστάσεως, από εμπειρογνώμονες, ως εργασία γραφείου ή με τη χρήση διαδικτυακών εργαλείων/επιλογών·
                     
                  
                        β)
                     
                     
                        επιτόπου, για παράδειγμα με τη μορφή άμεσων και διά ζώσης ενημερώσεων ή αναθέσεων μεγαλύτερης διάρκειας —μίας έως δύο εβδομάδων— σε μικρή ομάδα εμπειρογνωμόνων (συνήθως μόνο ενός ή δύο) οι οποίοι προβαίνουν σε διεξοδικές διαβουλεύσεις με αρμόδια αρχή της δικαιούχου χώρας και στην παροχή σε αυτήν πρακτικών συμβουλών· ή
                     
                  
                        γ)
                     
                     
                        με συνδυασμό των δύο (η λεγόμενη «μεικτή προσέγγιση», σύμφωνα με την οποία ορισμένες δραστηριότητες, ανάλογα με το θέμα, διεξάγονται διαδικτυακά, ενώ άλλες διά ζώσης).
                     
                  Αυτή η μορφή βοήθειας θα διατίθεται σε όλες τις δικαιούχους χώρες. Ο προϋπολογισμός θα προβλέπει μέγιστο αριθμό ημερών «εμπειρογνωμόνων» κατανεμημένων στις εν λόγω δραστηριότητες βοήθειας. Μέρος του προϋπολογισμού θα καλύψει επίσης όλα τα τεχνικά εργαλεία και τον εξοπλισμό που απαιτούνται για την εκτέλεση των εν λόγω δραστηριοτήτων, όπως τα τέλη συνδρομής για διαδικτυακές πλατφόρμες για την ανταλλαγή εγγράφων.
            3.1.5.   Προσέγγιση κατάρτισης των εκπαιδευτών
            
            3.1.5.1.   Σκοπός της δραστηριότητας
            Προκειμένου να προαχθεί η οικειοποίηση της εφαρμογής της ΣΕΟ σε εθνικό επίπεδο και να εξασφαλιστεί η βιωσιμότητα των ενωσιακών μέτρων βοήθειας στο πλαίσιο της παρούσας και των προηγούμενων αποφάσεων, είναι ζωτικής σημασίας οι δικαιούχοι χώρες να αναπτύξουν δυνατότητες και εργαλεία για να συνεχίσουν τη διαδικασία εφαρμογής της ΣΕΟ ανεξάρτητα από την εξωτερική βοήθεια. Για να επιτευχθεί αυτό, θα είναι σημαντικό να παρασχεθεί υποστήριξη στις δικαιούχους χώρες για την ανάπτυξη εθνικών ικανοτήτων όσον αφορά α) την κατάρτιση του προσωπικού τους και β) τη δημιουργία ενός σώματος πληροφοριών και πόρων σχετικά με την εφαρμογή της ΣΕΟ που θα στηρίξει την ανάπτυξη θεσμικής μνήμης (3).
            Για να αποφευχθούν περιττές επικαλύψεις, οι φορείς υλοποίησης θα εξασφαλίζουν, ανάλογα με την περίπτωση, τον συντονισμό με άλλες χρηματοδοτούμενες από την ΕΕ δράσεις στον ίδιο τομέα, συμπεριλαμβανομένων εκείνων που υλοποιούνται από τη Γραμματεία της ΣΕΟ.
            3.1.5.2.   Περιγραφή της δραστηριότητας
            Η προσέγγιση κατάρτισης των εκπαιδευτών θα περιλαμβάνει δύο συμπληρωματικές συνιστώσες που θα προσαρμόζονται ανάλογα με τα διαφορετικά επίπεδα προόδου και ωριμότητας που παρατηρούνται στα συστήματα ελέγχου του εμπορίου των δικαιούχων χωρών.
            Μία συνιστώσα αυτής της ενότητας θα είναι η διεξαγωγή εργαστηρίων κατάρτισης για ορισμένους εμπειρογνώμονες δικαιούχων χωρών, προκειμένου να μπορέσουν, σε μεταγενέστερο στάδιο, να εκπαιδεύσουν τους συναδέλφους τους λαμβάνοντας υπόψη το επίπεδο εμπειρογνωμοσύνης τους. Οι νεοεκπαιδευμένοι εμπειρογνώμονες θα παίξουν ρόλο πολλαπλασιαστών της εμπειρογνωμοσύνης στον τομέα της ΣΕΟ στις χώρες τους και θα συμβάλουν στην ενίσχυση των αυτοδύναμων θεσμικών ικανοτήτων.
            Στόχος των δραστηριοτήτων αυτών είναι να παράσχουν στους μελλοντικούς εκπαιδευτές τις δεξιότητες διδασκαλίας και κατάρτισης που απαιτούνται για την κατάρτιση του προσωπικού στη χώρα τους, αυξάνοντας παράλληλα τις δυνατότητες των δικαιούχων χωρών στους τομείς της διαχείρισης των γνώσεων και της θεσμικής μνήμης. Κατά περίπτωση, οι χώρες-εταίροι μπορούν να ενθαρρυνθούν να αναπτύξουν το δικό τους πρόγραμμα κατάρτισης των εκπαιδευτών με βάση την εκπαιδευτική προσέγγιση και το υλικό που αναπτύχθηκε στο πλαίσιο της παρούσας και των προηγούμενων φάσεων του προγράμματος. Ως εκ τούτου, οι δραστηριότητες αυτές έχουν ως στόχο να δώσουν τη δυνατότητα στις δικαιούχους χώρες, ιδίως εκείνες που έχει προσδιοριστεί ότι θα αποσυρθούν σταδιακά, να καταστούν πιο ανεξάρτητες και αυτοδύναμες όσον αφορά τη δημιουργία, τη διάδοση και τη διατήρηση γνώσεων σχετικά με τη ΣΕΟ στο πλαίσιο των αρμόδιων κυβερνητικών αρχών. Λόγω του πρακτικού χαρακτήρα των δραστηριοτήτων αυτών, ενδείκνυται περισσότερο να πραγματοποιηθούν διά ζώσης· ωστόσο, μια μεικτή προσέγγιση που περιλαμβάνει διά ζώσης και διαδικτυακές δραστηριότητες μπορεί επίσης να είναι αποτελεσματική.
            Η δεύτερη συνιστώσα θα είναι μια διαδικτυακή πλατφόρμα που θα υποστηρίζει τους μελλοντικούς εκπαιδευτές στην ανάπτυξη του δικού τους εκπαιδευτικού υλικού φιλοξενώντας μια συλλογή υλικού και εγγράφων σχετικών με την εφαρμογή της ΣΕΟ, που θα συγκεντρωθούν και/ή, εάν χρειάζεται, θα αναπτυχθούν από τους φορείς υλοποίησης και θα τεθούν στη διάθεση των δικαιούχων χωρών. Επίσης, η πλατφόρμα θα δώσει τη δυνατότητα στους μελλοντικούς εκπαιδευτές να ζητούν συμβουλές από την κοινότητα των εμπειρογνωμόνων και να συζητούν τυχόν δυσκολίες που ενδέχεται να αντιμετωπίσουν κατά την υλοποίηση των εθνικών τους προγραμμάτων κατάρτισης. Η πλατφόρμα θα χρησιμοποιείται επίσης για να δίδεται συνέχεια στις δραστηριότητες και για να αρχειοθετούνται τα παραδοτέα που έχουν παραχθεί βάσει της παρούσας και των προηγούμενων αποφάσεων.
            Με βάση τις εργασίες που πραγματοποιήθηκαν δυνάμει της προηγούμενης απόφασης, οι φορείς υλοποίησης θα έχουν τη δυνατότητα να αναθέτουν την ανάπτυξη, την επιμέλεια και την παραγωγή του εν λόγω υλικού σε εξωτερικούς εμπειρογνώμονες, οι οποίοι θα επιλέγονται επίσης από την εφεδρεία εμπειρογνωμόνων, ανάλογα με την περίπτωση. Προκειμένου να ενισχυθεί η θεσμική ικανότητα των αρμόδιων αρχών των δικαιούχων χωρών, οι δραστηριότητες κατάρτισης θα πρέπει επίσης να επικεντρώνονται στην ενθάρρυνση των δικαιούχων χωρών να αναπτύξουν και να διατηρήσουν τη δική τους συλλογή πληροφοριών και τεκμηρίωσης σχετικά με την εφαρμογή της ΣΕΟ.
            Η πλατφόρμα του έργου θα αυξήσει την προβολή του προγράμματος, θα διευκολύνει τις επαφές μεταξύ των ενδιαφερόμενων μερών, θα προωθήσει τον διάλογο μεταξύ των φορέων υλοποίησης και των εταίρων, και θα διατηρήσει τη συνεργασία, ιδίως με τις δικαιούχους χώρες που αποσύρονται σταδιακά από το έργο. Όπου είναι δυνατόν, το υλικό που θα αναπτυχθεί στο πλαίσιο του έργου θα καταστεί προσβάσιμο, και η χρήση τεχνολογίας τύπου κοινωνικού δικτύου θα επιτρέψει την ενεργό διαδικτυακή επικοινωνία και ανταλλαγή πληροφοριών μεταξύ των συμμετεχόντων σε ένα γνώριμο περιβάλλον. Τα θεσμικά όργανα της Ένωσης και τα κράτη μέλη θα επωφεληθούν επίσης από αυτή την ειδική πλατφόρμα στην οποία οι φορείς υλοποίησης θα ανταλλάσσουν πληροφορίες σχετικά με τη διεξαγωγή των δραστηριοτήτων.
            Όπου είναι δυνατόν, οι φορείς υλοποίησης θα διαφημίζουν τα εργαστήρια και το υλικό για την κατάρτιση των εκπαιδευτών και θα εντοπίζουν μελλοντικούς εκπαιδευτές κατά την εκτέλεση δραστηριοτήτων βοήθειας προς τις δικαιούχους χώρες δυνάμει της παρούσας απόφασης (αρμόδια, ωστόσο, για την τελική απόφαση σχετικά με τον ορισμό μελλοντικών εκπαιδευτών θα είναι η δικαιούχος χώρα). Ανάλογα με την καταλληλότητά τους, οι υπάλληλοι αυτοί μπορεί στη συνέχεια να εγγραφούν στην εφεδρεία εμπειρογνωμόνων και να κληθούν να συμμετάσχουν ως εμπειρογνώμονες σε άλλες δραστηριότητες που περιγράφονται στην παρούσα απόφαση. Αυτό θα είναι άλλο ένα στοιχείο της διαδικασίας σταδιακής απόσυρσης, δεδομένου ότι οι εν λόγω χώρες θα έχουν ήδη σημειώσει υψηλό επίπεδο προόδου και θα έχουν αναπτύξει μεγάλες δυνατότητες ανταλλαγής των γνώσεων και εμπειριών τους με άλλες δικαιούχους χώρες. Ταυτόχρονα, έτσι θα στηριχθεί περαιτέρω ο στόχος της επέκτασης της συμμετοχής αυτών των δικαιούχων χωρών στο έργο με την ανάληψη ρόλου περιφερειακών προτύπων.
            3.2.   Υποστήριξη της καθολικής αποδοχής
            
            Εκτός από την παροχή τεχνικής βοήθειας στις δικαιούχους χώρες για την υποστήριξη της εφαρμογής της ΣΕΟ, η παρούσα απόφαση αποσκοπεί επίσης στην προώθηση της καθολικής αποδοχής της Συνθήκης, συμβάλλοντας έτσι στις ευρύτερες πολυμερείς προσπάθειες για πρόληψη της εκτροπής και του λαθρεμπορίου συμβατικών όπλων και για την προώθηση μεγαλύτερης ασφάλειας για όλους.
            Για τον σκοπό αυτόν, οι δράσεις που θα αναληφθούν στο πλαίσιο της παρούσας απόφασης θα επικεντρωθούν επίσης στην εδραίωση συνεργασίας με κράτη που δεν είναι μέρη της Συνθήκης και στην ενθάρρυνσή τους να προσχωρήσουν στη ΣΕΟ. Οι σχετικές δραστηριότητες θα ενισχύσουν την προβολή της Συνθήκης, ευαισθητοποιώντας το κοινό σχετικά με τους κινδύνους και τις απειλές που συνεπάγεται η εκτροπή και το λαθρεμπόριο συμβατικών όπλων, και προωθώντας παράλληλα τον διάλογο μεταξύ κρατών μερών και κρατών που δεν είναι μέρη της ΣΕΟ προκειμένου να συμβάλουν στην οικοδόμηση εμπιστοσύνης και διαφάνειας.
            Ως εκ τούτου, τα κράτη που δεν είναι μέρη της Συνθήκης και περιλαμβάνονται στην παρούσα απόφαση θα λάβουν στήριξη, ανάλογα με την περίπτωση, με τη μορφή δραστηριοτήτων τεχνικής βοήθειας, όπως περιγράφονται στο σημείο 3.1, συμπεριλαμβανομένων των εθνικών δραστηριοτήτων και της βραχυπρόθεσμης στοχοθετημένης βοήθειας. Οι δραστηριότητες αυτές θα διοργανώνονται κατόπιν αιτήματος της χώρας που δεν είναι μέρος της ΣΕΟ και θα οργανώνονται ανάλογα με τη ζήτηση και τη διαθεσιμότητα στην αιτούσα χώρα.
            Επιπλέον, και προκειμένου να ενθαρρυνθεί περαιτέρω η καθολική αποδοχή της Συνθήκης, θα διοργανωθούν περιφερειακές και διεθνείς δραστηριότητες, όπως περιγράφονται κατωτέρω, με σκοπό:
            
                        —
                     
                     
                        να ευαισθητοποιηθεί το κοινό για τους κινδύνους και τις προκλήσεις που ενέχουν η εκτροπή και το λαθρεμπόριο συμβατικών όπλων·
                     
                  
                        —
                     
                     
                        να παρασχεθεί μια πλατφόρμα για εμπειρογνώμονες και υπαλλήλους από αρμόδιες αρχές σε διάφορες χώρες με σκοπό την ανταλλαγή απόψεων για στρατηγικά εμπορικά ζητήματα·
                     
                  
                        —
                     
                     
                        να προαχθούν οι στόχοι της καθολικής αποδοχής, της πλήρους εφαρμογής και της ενίσχυσης της ΣΕΟ.
                     
                  Οι δραστηριότητες θα διεξάγονται σε στενή συνεργασία με τις αρχές των οικείων εθνικών κυβερνήσεων και, κατά περίπτωση, με σχετικούς εκπροσώπους της πανεπιστημιακής κοινότητας, ΜΚΟ και/ή περιφερειακούς οργανισμούς.
            3.2.1.   Περιφερειακές, διαπεριφερειακές και διεθνείς δραστηριότητες
            
            3.2.1.1.   Σκοπός της δραστηριότητας
            Οι δραστηριότητες που εστιάζουν σε περιφέρειες θα φέρουν σε επαφή διάφορες χώρες, είτε από μία περιφέρεια είτε από διαφορετικές περιφέρειες (διαπεριφερειακές και διεθνείς δραστηριότητες), με σκοπό την ανταλλαγή εμπειριών και τη συζήτηση θεμάτων κοινού ενδιαφέροντος που σχετίζονται με την εφαρμογή της ΣΕΟ και τους ελέγχους του εμπορίου όπλων. Οι δικαιούχοι χώρες που έχουν προηγουμένως λάβει βοήθεια δυνάμει της απόφασης 2013/768/ΚΕΠΠΑ του Συμβουλίου και/ή της απόφασης (ΚΕΠΠΑ) 2017/915 του Συμβουλίου και έχουν επιδείξει σημαντική πρόοδο και προσήλωση όσον αφορά την εφαρμογή της ΣΕΟ θα διαδραματίσουν ιδιαίτερα σημαντικό ρόλο στις δραστηριότητες αυτές ως πρότυπα για τις περιφέρειές τους. Αυτό θα μπορούσε να ενθαρρύνει την οικειοποίηση της εφαρμογής της ΣΕΟ σε περιφερειακό επίπεδο και να προωθήσει τη συνεργασία Νότου-Νότου μακροπρόθεσμα.
            Η παρούσα απόφαση περιλαμβάνει διαπεριφερειακές και διεθνείς δραστηριότητες προκειμένου να ανταποκριθεί σε αιτήματα δικαιούχων χωρών που επιθυμούν να διδαχθούν από την πείρα χωρών σε άλλα μέρη του κόσμου. Με τον τρόπο αυτόν, οι διαπεριφερειακές και οι διεθνείς δραστηριότητες μπορούν να συμβάλουν στην ενθάρρυνση και την προώθηση μιας πιο παγκόσμιας ανταλλαγής προσεγγίσεων και πρακτικών που σχετίζονται με τη ΣΕΟ.
            3.2.1.2.   Περιγραφή της δραστηριότητας
            Οι περιφερειακές δραστηριότητες θα διοργανωθούν ως διήμερες ή τριήμερες εκδηλώσεις και θα κατανεμηθούν ανά περιφέρεια. Στις δραστηριότητες θα πρέπει να συμμετέχουν τουλάχιστον τρεις χώρες. Εκτός από τις δικαιούχους χώρες που αναφέρονται στο σημείο 3.1.2.3, θα είναι σημαντικό να ανοίξουν οι δραστηριότητες αυτές, κατά περίπτωση, σε τρίτες χώρες που διαφορετικά δεν καλύπτονται από την παρούσα απόφαση, ιδίως σε τρίτες χώρες που δεν είναι μέρη της Συνθήκης. Επιπλέον, όπου είναι δυνατόν, είναι σκόπιμο να συμμετέχει τουλάχιστον μία από τις δικαιούχους χώρες που έχουν σημειώσει τη μεγαλύτερη πρόοδο [δηλ. χώρες που έλαβαν βοήθεια δυνάμει της απόφασης 2013/768/ΚΕΠΠΑ του Συμβουλίου και/ή της απόφασης (ΚΕΠΠΑ) 2017/915 του Συμβουλίου όπως περιγράφονται στο σημείο 3.1.2.3 και των οποίων το σύστημα ελέγχου του εμπορίου όπλων έχει ήδη φτάσει σε ορισμένο βαθμό ωριμότητας] για να αναλάβει ρόλο πολλαπλασιαστή και/ή να κληθούν εμπειρογνώμονες από τις χώρες αυτές να συμμετάσχουν προκειμένου να ενθαρρυνθεί η οικοδόμηση περιφερειακής εμπειρογνωμοσύνης και η συνεργασία Νότου-Νότου.
            Σε κάθε περιφέρεια θα πραγματοποιηθεί τουλάχιστον μία περιφερειακή δραστηριότητα. Οι υπόλοιπες δραστηριότητες θα διοργανωθούν ανάλογα με τη ζήτηση και τη διαθεσιμότητα των χωρών υποδοχής. Η διά ζώσης συμμετοχή θα είναι η προτιμώμενη μορφή για τις δραστηριότητες αυτές, καθώς θα εξασφαλίσει τον μεγαλύτερο δυνατό αντίκτυπο· ωστόσο, οι δραστηριότητες μπορούν επίσης να έχουν διαδικτυακή ή υβριδική μορφή, ανάλογα με τις περιστάσεις και τις προτιμήσεις των συμμετεχόντων.
            Σε αντίθεση με την απόφαση 2013/768/ΚΕΠΠΑ του Συμβουλίου και την απόφαση (ΚΕΠΠΑ) 2017/915 του Συμβουλίου, οι περιφερειακές δραστηριότητες δεν θα περιορίζονται σε μεμονωμένες περιφέρειες, αλλά θα παρέχουν στις δικαιούχους χώρες από διαφορετικές περιφέρειες τη δυνατότητα να συμμετέχουν σε διαπεριφερειακές δραστηριότητες. Κατά την υλοποίηση των προηγούμενων φάσεων του έργου, κατέστη σαφές ότι υπάρχει μεγάλη ζήτηση μεταξύ των χωρών-εταίρων για άντληση διδαγμάτων και ανταλλαγή πληροφοριών όχι μόνο εντός των περιφερειών τους αλλά και πέραν αυτών.
            Προκειμένου να προσεγγιστεί το ευρύτερο δυνατό κοινό και να προαχθούν όχι μόνο η καθολική αποδοχή της ΣΕΟ αλλά και οι προσπάθειες της ΕΕ για την επίτευξη αυτού του στόχου, το BAFA και η Expertise France θα διοργανώσουν διεθνείς διασκέψεις εν είδει πολυμερών παράλληλων εκδηλώσεων που θα διοργανωθούν σε επίπεδο ΟΗΕ, π.χ. κατά την ετήσια σύνοδο της Πρώτης Επιτροπής της Γενικής Συνέλευσης των Ηνωμένων Εθνών στη Νέα Υόρκη ή, εάν αυτό δεν είναι εφικτό, σε επίπεδο ΕΕ, κατά προτίμηση στις Βρυξέλλες.
            Εκτός από τις δραστηριότητες αυτές, το έργο θα φέρει επίσης σε επαφή όλες τις χώρες-εταίρους, τους ενδιαφερόμενους για θέματα ΣΕΟ φορείς, καθώς και κράτη που δεν είναι μέρη της ΣΕΟ μέσω τακτικών διαδικτυακών σεμιναρίων για θέματα που σχετίζονται με τη ΣΕΟ. Τα διαδικτυακά σεμινάρια θα συντονίζονται από τους φορείς υλοποίησης και θα χρησιμεύσουν στην κινητοποίηση της εφεδρείας εμπειρογνωμόνων και στην ανταλλαγή εμπειριών μεταξύ των χωρών-εταίρων. Κάθε συνεδρία θα έχει ταυτόχρονη διερμηνεία, θα βιντεοσκοπείται και θα αναφορτώνεται στην πλατφόρμα για αναπαραγωγή.
            Ο τόπος διεξαγωγής και το εύρος των περιφερειακών και των διεθνών δραστηριοτήτων θα συμφωνηθούν από κοινού μεταξύ των φορέων υλοποίησης και των πιθανών χωρών υποδοχής.
            3.2.1.3.   Περιφέρειες
            Οι δραστηριότητες αυτές θα είναι ανοικτές σε όλες τις περιφέρειες, με βάση τα αιτήματα των δικαιούχων χωρών.
            3.2.2.   Παράλληλες δραστηριότητες στο περιθώριο των διασκέψεων των κρατών μερών της ΣΕΟ
            
            3.2.2.1.   Σκοπός της δραστηριότητας
            Οι ετήσιες διασκέψεις των κρατών μερών της ΣΕΟ αποτελούν μοναδική ευκαιρία προβολής της ΣΕΟ σε υπαλλήλους και ενδιαφερόμενους φορείς που έχουν αρμοδιότητα για θέματα ΣΕΟ. Οι χρηματοδοτούμενες από την Ένωση παράλληλες δραστηριότητες θα δώσουν συγκεκριμένα τη δυνατότητα ευαισθητοποίησης σχετικά με τις ενωσιακές δράσεις υποστήριξης της εφαρμογής της Συνθήκης, θα διευκολύνουν τις επαφές με χώρες που ενδέχεται ακολούθως να ζητήσουν βοήθεια, και θα προωθήσουν ορθές πρακτικές ιδίως από τις δικαιούχους χώρες.
            3.2.2.2.   Περιγραφή της δραστηριότητας
            Κατά τη διάρκεια του προγράμματος θα πραγματοποιηθούν τρεις παράλληλες δραστηριότητες, δηλαδή μία για κάθε ετήσια διάσκεψη των κρατών μερών της ΣΕΟ, οι οποίες θα συνδιοργανωθούν από τους φορείς υλοποίησης. Οι δαπάνες μετακίνησης ορισμένου αριθμού εμπειρογνωμόνων ή υπαλλήλων από τις δικαιούχους χώρες θα μπορούν να καλύπτονται από πόρους της Ένωσης.
            3.2.3.   Καταληκτική διάσκεψη
            
            3.2.3.1.   Σκοπός της δραστηριότητας
            Στόχος της καταληκτικής διάσκεψης είναι να αυξηθεί η ευαισθητοποίηση για τη ΣΕΟ και η οικειοποίηση της εφαρμογής της όχι μόνο μεταξύ των χωρών-εταίρων, αλλά και μεταξύ των ενδιαφερόμενων μερών, όπως τα εθνικά κοινοβούλια, οι περιφερειακοί και οι διεθνείς οργανισμοί και οι εκπρόσωποι της κοινωνίας των πολιτών που ενδιαφέρονται για τον ευρύτερο αντίκτυπο που θα πρέπει να έχει η Συνθήκη. Συγκαλώντας εκπροσώπους από πολλά διαφορετικά μέρη του κόσμου, η διάσκεψη θα χρησιμεύσει επιπλέον ως φόρουμ για την ενίσχυση του διεθνούς δικτύου και της κοινότητας των φορέων που συμμετέχουν στην εφαρμογή της Συνθήκης και καταβάλλουν προσπάθειες για την καθολική αποδοχή της.
            3.2.3.2.   Περιγραφή της δραστηριότητας
            Η δραστηριότητα θα λάβει τη μορφή διήμερης διάσκεψης που θα διοργανωθεί όταν θα πλησιάζει το τέλος της εφαρμογής της παρούσας απόφασης και πιθανόν αμέσως πριν ή αμέσως μετά από συνεδρίαση της COARM. Οι φορείς υλοποίησης θα είναι από κοινού υπεύθυνοι για την υλοποίησή της. Η διάσκεψη αυτή θα συγκεντρώσει τους αρμόδιους εκπροσώπους των δικαιούχων χωρών των δραστηριοτήτων που αναφέρονται στο σημείο 3.1, καθώς και άλλων ενδιαφερόμενων φορέων που συμμετέχουν στην προώθηση της Συνθήκης και των στόχων της.
            Η διάσκεψη θα διευκολύνει την ανταλλαγή εμπειριών μεταξύ των δικαιούχων χωρών, θα παρέχει πληροφορίες για τις θέσεις τους έναντι της ΣΕΟ και την πορεία κύρωσης και εφαρμογής της και θα επιτρέψει την ανταλλαγή συναφών πληροφοριών με εκπροσώπους εθνικών κοινοβουλίων, περιφερειακών οργανώσεων και της κοινωνίας των πολιτών.
            Στη διάσκεψη θα πρέπει συνεπώς να μετέχουν μεταξύ άλλων:
            
                        —
                     
                     
                        αρμόδιο προσωπικό από τις δικαιούχους χώρες, όπως διπλωματικό, στρατιωτικό/αμυντικό, τεχνικό προσωπικό και προσωπικό που είναι αρμόδιο για την επιβολή του νόμου· ιδίως από τις αρχές που είναι αρμόδιες για την εφαρμογή της ΣΕΟ και τις συναφείς εθνικές πολιτικές·
                     
                  
                        —
                     
                     
                        εκπρόσωποι εθνικών, περιφερειακών και διεθνών οργανισμών που συμμετέχουν στην παροχή βοήθειας, καθώς και εκπρόσωποι των χωρών που ενδιαφέρονται να παράσχουν ή να λάβουν βοήθεια στον τομέα του ελέγχου του στρατηγικού εμπορίου·
                     
                  
                        —
                     
                     
                        εκπρόσωποι σχετικών μη κυβερνητικών οργανώσεων (ΜΚΟ), ομάδων προβληματισμού, εθνικών κοινοβουλίων και βιομηχανιών.
                     
                  Ο τόπος διεξαγωγής, η μορφή (διά ζώσης, εξ αποστάσεως ή υβριδική μορφή), ο τελικός αριθμός συμμετεχόντων και ο τελικός κατάλογος των χωρών και των οργανώσεων που θα προσκληθούν θα καθοριστούν σε διαβούλευση με την COARM, βάσει πρότασης που θα υποβάλουν οι φορείς υλοποίησης.
            4.   Δικαιούχοι των δραστηριοτήτων του έργου που αναφέρονται στο τμήμα 3.1.2.3.
            
            Εκτός από τις δικαιούχους χώρες που αναφέρονται στην παρούσα απόφαση, δικαιούχοι των δραστηριοτήτων του έργου που αναφέρονται στο τμήμα 3 μπορούν να είναι και κράτη που ζητούν βοήθεια για την εφαρμογή της ΣΕΟ και που θα επιλεγούν με βάση, μεταξύ άλλων, τα εξής κριτήρια:
            
                        —
                     
                     
                        τον βαθμό πολιτικής και νομικής δέσμευσης για προσχώρηση στη Συνθήκη και την πορεία εφαρμογής διεθνών πράξεων συναφών προς το εμπόριο όπλων και τον έλεγχο της μεταβίβασης όπλων που ισχύουν στη συγκεκριμένη χώρα·
                     
                  
                        —
                     
                     
                        την πιθανότητα επιτυχούς έκβασης των δραστηριοτήτων βοήθειας·
                     
                  
                        —
                     
                     
                        την αξιολόγηση κάθε ενδεχόμενης βοήθειας που έχει ήδη παρασχεθεί ή έχει προγραμματιστεί στον τομέα του ελέγχου της μεταβίβασης ειδών διπλής χρήσης και όπλων·
                     
                  
                        —
                     
                     
                        τη σημασία της χώρας για το παγκόσμιο εμπόριο όπλων·
                     
                  
                        —
                     
                     
                        τη σημασία της χώρας για τα συμφέροντα της Ένωσης στον τομέα της ασφάλειας·
                     
                  
                        —
                     
                     
                        την επιλεξιμότητα για επίσημη αναπτυξιακή βοήθεια (ΕΑΒ).
                     
                  5.   Φορείς υλοποίησης
            
            Ο φόρτος εργασίας που προκύπτει από τις δραστηριότητες στο πλαίσιο της παρούσας απόφασης καθιστά σκόπιμη τη χρησιμοποίηση δυο αρμόδιων φορέων υλοποίησης: του γερμανικού Ομοσπονδιακού Γραφείου Οικονομικών και Ελέγχου Εξαγωγών (BAFA) και της υπηρεσίας Expertise France. Οι φορείς αυτοί, κατά περίπτωση, θα συμπράττουν με και/ή θα αναθέτουν καθήκοντα σε οργανισμούς ελέγχου των εξαγωγών των κρατών μελών, συναφείς περιφερειακούς και διεθνείς οργανισμούς, ομάδες προβληματισμού, ερευνητικά ιδρύματα και ΜΚΟ.
            Το BAFA και η Expertise France ήταν αρμόδιοι φορείς υλοποίησης της απόφασης (ΚΕΠΠΑ) 2017/915, καθώς και άλλων προηγούμενων και τρεχόντων ενωσιακών προγραμμάτων προβολής. Από κοινού, οι δύο φορείς υλοποίησης έχουν συνεπώς την αποδεδειγμένη πείρα, τα προσόντα και την αναγκαία εμπειρογνωμοσύνη σε όλο το φάσμα των σχετικών ενωσιακών δραστηριοτήτων για τον έλεγχο των εξαγωγών, στον τομέα του ελέγχου των εξαγωγών τόσο των ειδών διπλής χρήσης όσο και των όπλων.
            6.   Συντονισμός με άλλες συναφείς δραστηριότητες βοήθειας
            
            Οι φορείς υλοποίησης εξασφαλίζουν κατάλληλο συντονισμό μεταξύ των διαφόρων πράξεων της Ένωσης, αξιοποιώντας, όπου κρίνεται σκόπιμο, τους επίσημους μηχανισμούς συντονισμού που έχουν ήδη θεσπιστεί στο πλαίσιο άλλων προγραμμάτων P2P της ΕΕ [όπως ο μηχανισμός συντονισμού της COARM δυνάμει της απόφασης (ΚΕΠΠΑ) 2020/1464 του Συμβουλίου], με σκοπό:
            
                        —
                     
                     
                        την εξασφάλιση συνεκτικής προσέγγισης των ενωσιακών δραστηριοτήτων προβολής σε τρίτες χώρες
                     
                  
                        —
                     
                     
                        την αποφυγή επικαλύψεων όσον αφορά το χρονοδιάγραμμα και το περιεχόμενο των δραστηριοτήτων
                     
                  
                        —
                     
                     
                        την ανταλλαγή εμπειριών σχετικά με την υλοποίηση του έργου και τον προσδιορισμό πιθανών συνεργειών ανάμεσα στα διάφορα έργα παροχής βοήθειας στον τομέα του ελέγχου των εξαγωγών.
                     
                  Οι φορείς υλοποίησης θα πρέπει επίσης να δώσουν ύψιστη προσοχή σε σχετικές με τη ΣΕΟ δραστηριότητες που διεξάγονται στο πλαίσιο του προγράμματος δράσης των Ηνωμένων Εθνών για την πρόληψη, την καταπολέμηση και την εξάλειψη του λαθρεμπορίου φορητών όπλων και ελαφρού οπλισμού σε όλες του τις μορφές και του Συστήματος Στήριξης της Εφαρμογής του (PoA-ISS), της ΑΣΑΗΕ 1540/2004, του Ταμείου Εθελοντικών Συνεισφορών της ΣΕΟ και της UNSCAR, καθώς και διμερών δραστηριοτήτων βοήθειας. Οι φορείς υλοποίησης θα πρέπει να συνεργάζονται κατά περίπτωση με άλλους παρόχους βοήθειας με σκοπό την ανταλλαγή πληροφοριών, την αποφυγή περιττών επικαλύψεων και την εξασφάλιση συνοχής και συμπληρωματικότητας.
            Το έργο επιδιώκει επίσης να καταστήσει πιο γνωστές στις δικαιούχους χώρες πράξεις της Ένωσης που είναι ικανές να στηρίξουν τη συνεργασία Νότου-Νότου στους ελέγχους των εξαγωγών. Εν προκειμένω, μέσω των δραστηριοτήτων βοήθειας θα πρέπει να παρέχεται ενημέρωση και να προωθείται η χρήση των διαθέσιμων εργαλείων, όπως της πρωτοβουλίας της ΕΕ για τα ΧΒΡΠ κέντρα αριστείας και άλλων προγραμμάτων P2P της ΕΕ.
            7.   Προβολή της Ένωσης και διαθεσιμότητα υλικού βοήθειας
            
            Το υλικό και τα εργαλεία που θα παραχθούν στο πλαίσιο του έργου, συμπεριλαμβανομένης της διαδικτυακής πλατφόρμας που περιγράφεται στο σημείο 3.1.2.2, θα εξασφαλίσουν και θα ενισχύσουν την προβολή της Ένωσης. Όλες αυτές οι εκροές θα φέρουν το λογότυπο και τα γραφιστικά στοιχεία που προβλέπονται στο εγχειρίδιο επικοινωνίας και προβολής για τις εξωτερικές δράσεις της Ευρωπαϊκής Ένωσης, συμπεριλαμβανομένου του λογότυπου «EU P2P export control programme». Οι αντιπροσωπίες της Ένωσης θα πρέπει να συμμετέχουν σε εκδηλώσεις σε τρίτες χώρες με στόχο την ενίσχυση της πολιτικής συνέχειας και της προβολής.
            Θα προωθηθεί επίσης η δικτυακή πύλη P2P της ΕΕ (https://circabc.europa.eu/ui/welcome) για τους σκοπούς των δραστηριοτήτων βοήθειας στο πλαίσιο της ΣΕΟ δυνάμει της παρούσας απόφασης. Οι φορείς υλοποίησης θα πρέπει συνεπώς, στις αντίστοιχες δραστηριότητες βοήθειας που αναλαμβάνουν, να περιλαμβάνουν πληροφορίες για τη δικτυακή πύλη και να ενθαρρύνουν την αναζήτηση και τη χρήση των τεχνικών πόρων αυτής της πύλης. Κατά την προώθηση της δικτυακής πύλης θα πρέπει να εξασφαλίζουν την προβολή της Ένωσης. Επιπλέον, οι δραστηριότητες θα πρέπει να προωθούνται μέσω του ενημερωτικού δελτίου «EU P2P newsletter».
            8.   Αξιολόγηση του αντικτύπου
            
            Ο αντίκτυπος των δραστηριοτήτων της παρούσας απόφασης θα πρέπει να αξιολογηθεί σε τεχνικό επίπεδο μετά την ολοκλήρωσή τους. Με βάση τις πληροφορίες και τις εκθέσεις που υποβάλλουν οι φορείς υλοποίησης, η αξιολόγηση του αντικτύπου θα διενεργείται από τον ύπατο εκπρόσωπο, σε συνεργασία με την COARM και, κατά περίπτωση, με τις αντιπροσωπίες της ΕΕ στις δικαιούχους χώρες, καθώς και με άλλους σχετικούς φορείς.
            Κατά την αξιολόγηση του αντικτύπου θα πρέπει να δίνεται ιδιαίτερη προσοχή στον αριθμό των δικαιούχων χωρών που κύρωσαν τη ΣΕΟ και στην ανάπτυξη των ικανοτήτων τους όσον αφορά τον έλεγχο της μεταβίβασης όπλων. Αυτή η αξιολόγηση των ικανοτήτων ελέγχου μεταβίβασης όπλων των δικαιούχων χωρών θα πρέπει να καλύπτει, ειδικότερα, την κατάρτιση και την έκδοση σχετικών εθνικών κανονισμών, την εκπλήρωση των υποχρεώσεων υποβολής εκθέσεων στο πλαίσιο της ΣΕΟ και την παραχώρηση εξουσιών σε κατάλληλο όργανο επιφορτισμένο με τον έλεγχο της μεταβίβασης όπλων.
            9.   Υποβολή εκθέσεων
            
            Οι φορείς υλοποίησης θα εκπονούν τακτικές εκθέσεις, μεταξύ άλλων και μετά την ολοκλήρωση κάθε δραστηριότητας. Οι εκθέσεις θα πρέπει να υποβάλλονται στον ύπατο εκπρόσωπο το αργότερο έξι εβδομάδες μετά την ολοκλήρωση των σχετικών δραστηριοτήτων.
            
               
                  Προσάρτημα
                  
                     
                        Οι φορείς υλοποίησης θα απευθυνθούν ως ακολούθως στις χώρες-εταίρους:
                     
                  
                  Χώρες-εταίροι (ΧΕ) του BAFA για τις δραστηριότητες προβολής της ΕΕ προς υποστήριξη της εφαρμογής της Συνθήκης Εμπορίας Όπλων ΙΙΙ (EU ATT OP III):
                  
                              —
                           
                           
                              Κολομβία*
                           
                        
                              —
                           
                           
                              
                                 Κόστα Ρίκα*
                           
                        
                              —
                           
                           
                              
                                 Μαλαισία*
                           
                        
                              —
                           
                           
                              Περού*
                           
                        
                              —
                           
                           
                              
                                 Ζάμπια*
                           
                        
                              —
                           
                           
                              
                                 Χιλή’
                           
                        
                              —
                           
                           
                              
                                 Καζακστάν’
                           
                        
                              —
                           
                           
                              
                                 Ταϊλάνδη’
                           
                        Χώρες-εταίροι (ΧΕ) της Expertise France για τις δραστηριότητες προβολής της ΕΕ προς υποστήριξη της εφαρμογής της Συνθήκης Εμπορίας Όπλων ΙΙΙ (EU ATT OP III):
                  
                              —
                           
                           
                              Μπενίν*
                           
                        
                              —
                           
                           
                              
                                 Μπουρκίνα Φάσο*
                           
                        
                              —
                           
                           
                              Καμερούν*
                           
                        
                              —
                           
                           
                              
                                 Γουιάνα’
                           
                        
                              —
                           
                           
                              
                                 Φιλιππίνες*
                           
                        
                              —
                           
                           
                              Ακτή Ελεφαντοστού*
                           
                        
                              —
                           
                           
                              
                                 Σενεγάλη*
                           
                        
                              —
                           
                           
                              Τόγκο*
                           
                        
                     
                        ΧΕ που θα πρέπει να θεωρηθούν πιο ώριμες (έτοιμες να ξεκινήσουν εργασίες με στόχο τη σταδιακή απόσυρσή τους)
                     
                  
                  
                              1.
                           
                           
                              Μπουρκίνα Φάσο
                           
                        
                              2.
                           
                           
                              Κόστα Ρίκα
                           
                        
                              3.
                           
                           
                              Μαλαισία
                           
                        
                              4.
                           
                           
                              Φιλιππίνες
                           
                        
                              5.
                           
                           
                              Σενεγάλη
                           
                        
                              6.
                           
                           
                              Ζάμπια
                           
                        
                              * :
                           
                           
                              χώρες που καλύπτονταν προηγουμένως από τον οδικό χάρτη για τις EU ATT OP II
                           
                        
                              ’:
                           
                           
                              χώρες που καλύφθηκαν προηγουμένως ad hoc από τις EU ATT OP II
                           
                        
                              
                                 Έντονοι χαρακτήρες:
                              
                           
                           
                              νέες χώρες-εταίροι για τις EU ATT OP III
                           
                        
            
            
               (1)  Συνθήκη Εμπορίας Όπλων, άρθρο 1.
            
               (2)  Ως «σταδιακή απόσυρση» νοείται μια προσέγγιση σταδιακής αναπροσαρμογής της συμμετοχής της χώρας/των χωρών κατά τη διάρκεια της υλοποίησης του έργου. Η προσέγγιση αυτή αποσκοπεί στη μείωση της εξάρτησης των χωρών από εξωτερική βοήθεια μέσω της ενίσχυσης των θεσμών και της ανάπτυξης ίδιων ικανοτήτων. Κατά τη διάρκεια αυτής της διαδικασίας θα επαναπροσδιοριστεί η συνεργασία μεταξύ της ΕΕ και των οικείων χωρών· θα αλλάξει το καθεστώς των δικαιούχων, και από παραδοσιακοί αποδέκτες τεχνικής βοήθειας θα γίνουν πολλαπλασιαστές και πάροχοι γνώσεων και εμπειρογνωμοσύνης.
            
               (3)  Ένα πρόσθετο όφελος από τη δραστηριότητα αυτή θα είναι η διεύρυνση της εφεδρείας εμπειρογνωμόνων του έργου, όπως περιγράφεται στο τμήμα 3.1.1.